આ પત્રકાર પરિષદમાં અધ્યક્ષસ્થાનેથી કલેક્ટર વિજય ખરાડીએ અભિયાન અંતર્ગત વિગતો પૂરી પાડતાં જણાવ્યું હતું કે દાહોદ જિલ્લામાં જિલ્લા પંચાયત સિંચાઇ વિભાગ દ્વારા ૫૪ મોટા તાળાવો ઉંડા કરવા, નાની સિંચાઇ વિભાગ દ્વારા જિલ્લાના ૬ મોટા ડેમો જેવા કે માછણનાળા, પાટા ડુંગરી જળાશય, કબૂતરી ડેમ, ઉમરીયા ડેમ, અદલવાડા ડેમ, વન વિભાગ દ્વારા વોટર શેડના ૬૨૫ કામો વન તલાવડીના ૩૦ અને પાળા ધોવાણના ૮૨૦૦ કામો હાથ ધરાશે. જિલ્લા ગ્રામ વિકાસ એજન્સી દ્વારા મનરેગા યોજના યોજના હેઠળ ચેકડેમ/તળાવો સમારકામ ઉંડા કરવાના ૩૯૦ કામ, ખેત તલાવડીના ૭૫ કામ, નદીઓ/ કોતરોને પુર્નજીવિત કરવાના ૭૧૨ કામ, પાણી પુરવઠાના લાઇનોના એર વાલ નિરિક્ષણ-સમારકામ, નગરપાલિકા વિસ્તાર દાહોદમાં દુધીમતી નદી સાફ સફાઇ, ઝાલોદમાં ૨ તળાવ અને એક કોતર સાફ સફાઇ / ઉંડુ કરવું તથા દેવગઢબારીયાના ૨ તળાવની સાફસફાઇ વગેરે કામો તા. ૧-૫-૨૦૧૮ થી તા. ૩૧-૫-૨૦૧૮ સુધી શરૂ કરાશે. આ તમામ કામો જનભાગીદારીથી ઉપાડી લેવામાં આવશે. સ્વૈચ્છિક સંસ્થાઓ, એન.એસ.એસ., એન.સી.સી.ના પ્રતિનિધિઓને આ અભિયાનમાં જોડાવા કલેક્ટર વિજય ખરાડીએ આહ્વાન કર્યુ હતુ. આ પત્રકાર પરિષદમાં નિવાસી અધિક કલેક્ટર આર.એમ.ખાંટ, પાટાડુંગરી જળાશય યોજના નાયબ કાર્યપાલક ઇજનેર બી.કે.ભાભોર, સંબંધિત અધિકારીઓ, વિજાણુ અને મુદ્રિત માધ્યમ કર્મીઓ વગેરે ઉપસ્થિત રહ્યા હતા.